Document ID: 32007R0458

Reference:
05/Sv. 006
HR
Službeni list Europske unije
182
32007R0458
L 113/3
SLUŽBENI LIST EUROPSKE UNIJE
25.04.2007.
UREDBA (EZ) br. 458/2007 EUROPSKOG PARLAMENTA I VIJEĆA
od 25. travnja 2007.
o Europskom sustavu integrirane statistike socijalne zaštite (ESSPROS)
(Tekst značajan za EGP)
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 285. stavak 1.,
uzimajući u obzir prijedlog Komisije,
uzimajući u obzir mišljenje Europskoga gospodarskog i socijalnog odbora (1),
u skladu s postupkom utvrđenim u članku 251. Ugovora (2),
budući da:
(1)
Članak 2. Ugovora navodi promicanje visoke razine socijalne zaštite kao jednu od zadaća Zajednice.
(2)
Europsko vijeće koje se sastalo u Lisabonu u ožujku 2000. dalo je poticaj postupku razmjene politika među državama članicama u vezi s modernizacijom sustava socijalne zaštite.
(3)
Odlukom Vijeća 2004/689/EZ (3) osnovan je Odbor za socijalnu zaštitu kako bi poslužio kao sredstvo za kooperativnu razmjenu između Komisije i država članica s obzirom na modernizaciju i unapređivanje sustava socijalne zaštite.
(4)
Komisija je priopćenjem od 27. svibnja 2003. dala okvir strategije za pojednostavnjenje procesa otvorene koordinacije u području socijalne politike s ciljem jačanja položaja socijalne zaštite i socijalne uključenosti u okviru Lisabonske strategije. Vijeće je 20. listopada 2003. dalo suglasnost da pojednostavnjenje stupi na snagu od 2006. nadalje. U tom kontekstu, godišnje Zajedničko izvješće postalo je temeljan instrument izvješćivanja, sa zadaćom da poveže sve ključne analitičke nalaze i političke poruke koje se odnose kako na Otvorenu metodu koordinacije, (OMK), u različitim područjima u kojima se primjenjuje, tako i na povezana pitanja u vezi sa socijalnom zaštitom.
(5)
OMK je stavila nov naglasak na potrebu za usporedivim, pravovremenim i pouzdanim statističkim podacima u području socijalne politike. Osobito su usporedivi statistički podaci korišteni u godišnjim zajedničkim izvješćima.
(6)
Komisija, (Eurostat), već sad na dobrovoljnoj osnovi prikuplja godišnje podatke o socijalnoj zaštiti od država članica. Ta je praksa postala stalnom u državama članicama, a temelji se na zajedničkim metodološkim načelima namijenjenim osiguranju usporedivosti podataka.
(7)
Izrada posebnih statističkih podataka Zajednice uređena je pravilima određenim Uredbom Vijeća (EZ) br. 322/97 od 17. veljače 1997. o statistici Zajednice (4).
(8)
Mjere potrebne za provedbu ove Uredbe trebalo bi usvojiti u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (5).
(9)
Osobito je potrebno Komisiji dodijeliti ovlast da odluči koja je prva godina za koju treba prikupljati cjelovite podatke o neto davanjima u okviru socijalne zaštite. Također je potrebno Komisiji dodijeliti ovlast da usvoji mjere koje se odnose na detaljnu klasifikaciju obuhvaćenih podataka, definicije koje će se koristiti i ažuriranje pravila o diseminaciji. Budući da te mjere imaju opće područje primjene i osmišljene su kako bi izmijenile elemente ove Uredbe koji nisu ključni i dopunile je dodavanjem novih elemenata koji nisu ključni, treba ih usvojiti u skladu s regulatornim postupkom s kontrolom predviđenim člankom 5.a Odluke 1999/468/EZ.
(10)
Budući da cilj ove Uredbe, stvaranje zajedničkih statističkih standarda koji dopuštaju izradu usklađenih podataka, ne mogu dostatno ostvariti države članice i stoga ga se može na bolji način ostvariti na razini Zajednice, Zajednica može usvojiti mjere u skladu s načelom supsidijarnosti kako je određeno člankom 5. Ugovora. U skladu s načelom proporcionalnosti kako je određeno u tom članku, ova Uredba ne prelazi ono što je potrebno za ostvarivanje tog cilja.
(11)
U području neto davanja u okviru socijalne zaštite postoji suradnja s Organizacijom za gospodarsku suradnju i razvoj.
(12)
Provedeno je savjetovanje s Odborom za statistički program osnovan Odlukom Vijeća 89/382/EEZ, Euratom (6),
DONIJELI SU OVU UREDBU:
Članak 1.
Predmet
Cilj ove Uredbe je uspostaviti Europski sustav integrirane statistike socijalne zaštite, (dalje u tekstu: ESSPROS), pružanjem:
(a)
metodološkog okvira koji se temelji na zajedničkim standardima, definicijama, klasifikacijama i računovodstvenim pravilima za prikupljanje statističkih podataka na usporedivoj osnovi u korist Zajednice;
i
(b)
rokova za slanje statističkih podataka prikupljenih u skladu s ESSPROS-om.
Članak 2.
Definicije
Za potrebe ove Uredbe, primjenjuju se sljedeće definicije:
(a)
„statistički podaci Zajednice” ima značenje iz članka 2. Uredbe (EZ) br. 322/97;
(b)
„socijalna zaštita”: sve intervencije javnih ili privatnih tijela čija je namjera olakšati kućanstvima i pojedincima opterećenje definiranim nizom rizika ili potreba, pod uvjetom da ne postoji istovremeni uzajaman ili pojedinačan aranžman. Uobičajen popis rizika ili potreba koji mogu biti temelj socijalne zaštite je sljedeći: bolest i/ili zdravstvena skrb, invaliditet, starost, preživjeli uzdržavani članovi obitelji, obitelj/djeca, nezaposlenost, stanovanje i socijalna isključenost koja nije drugdje klasificirana;
(c)
„program socijalne zaštite”: poseban sustav pravila koji podržava jedna ili više institucionalnih jedinica, a koji uređuje pružanje davanja u okviru socijalne zaštite i njihovo financiranje;
(d)
„davanja u okviru socijalne zaštite”: transferi, u novcu ili u naravi, od strane programa socijalne zaštite kućanstvima i pojedincima za uklanjanje jednog ili više opterećenja definiranim rizicima ili potrebama;
(e)
„fiskalne povlastice”: socijalna zaštita pružena u obliku poreznih olakšica koje bi bile definirane kao davanja u okviru socijalne zaštite da su isplaćene u novcu, osim poreznih olakšica za poticanje pružanja socijalne zaštite ili promicanje privatnog osiguranja;
(f)
„neto davanja u okviru socijalne zaštite”: vrijednost davanja u okviru socijalne zaštite bez poreza i socijalnih doprinosa koje su platili primatelji davanja, dopunjena s vrijednošću fiskalnih povlastica.
Članak 3.
Područje primjene sustava
1.   Statistički podaci koji se odnose na središnji sustav ESSPROS-a obuhvaćaju financijske tokove izdataka i primitaka u socijalnoj zaštiti.
Ti se podaci prenose na razini programa socijalne zaštite. Za svaki se program dostavljaju detaljni izdaci i primici u skladu s klasifikacijom ESSPROS-a.
Za kvantitativne podatke po programu i po detaljnim davanjima, podaci koji se šalju, uz upućivanje na združenu klasifikaciju i aranžmane za dostavljanje podataka i diseminaciju, utvrđeni su u točki 1. Priloga 1. Za kvalitativne informacije po programu i po detaljnim davanjima, obuhvaćeni sadržaj i aranžmani za dostavljanje podataka te ažuriranje informacija i diseminaciju utvrđeni su u točki 2. Priloga 1.
Prva godina za koju se podaci prikupljaju je 2008.
2.   Uz središnji sustav ESSPROS-a dodaju se moduli koji obuhvaćaju dodatne statističke informacije o korisnicima mirovina i neto davanjima u okviru socijalne zaštite.
Članak 4.
Modul za korisnike mirovina
1.   Od prve godine prikupljanja podataka prema ovoj Uredbi središnjem sustavu dodaje se modul za korisnike mirovina. Obuhvaćeni sadržaj i aranžmani za dostavljanje podataka i diseminaciju utvrđeni su u Prilogu II.
2.   Prva godina za koju se podaci prikupljaju je 2008.
Članak 5.
Modul za neto davanja u okviru socijalne zaštite
1.   S ciljem uvođenja modula za neto davanja u okviru socijalne zaštite, probno prikupljanje podataka za godinu 2005. provodi se u svim državama članicama do kraja 2008. Obuhvaćeni sadržaj i aranžmani za dostavljanje podataka utvrđeni su u Prilogu III.
2.   Na temelju sinteze takvog nacionalnog probnog prikupljanja podataka i pod uvjetom da je ishod velike većine probnih studija pozitivan, mjere koje se odnose na početak cjelovitog prikupljanja podataka u vezi s tim modulom usvajaju se u skladu s regulatornim postupkom s kontrolom iz članka 8. stavka 3. Takvo cjelovito prikupljanje podataka ne počinje prije 2010.
Članak 6.
Izvori podataka
Statistika socijalne zaštite temelji se na sljedećim izvorima podataka, prema njihovoj raspoloživosti u državama članicama i u skladu s nacionalnim pravom i praksama:
(a)
registri i drugi administrativni izvori;
(b)
statistička istraživanja;
(c)
procjene.
Članak 7.
Aranžmani za provedbu
1.   Aranžmani za provedbu ove uredbe uzimaju u obzir rezultate analize troškova i koristi i odnose se na središnji sustav ESSPROS-a, kako je određen u Prilogu I., modul za korisnike mirovina, kako je naveden u Prilogu II. te modul za neto davanja u okviru socijalne zaštite iz članka 5.
2.   Mjere koje se odnose na formate za slanje podataka, rezultate koje treba poslati i kriterije za mjerenje kvalitete usvajaju se u skladu s regulatornim postupkom iz članka 8. stavka 2.
3.   Mjere koje se odnose na odluku o prvoj godini za koju treba prikupljati cjelovite podatke i mjere koje se odnose na detaljnu klasifikaciju obuhvaćenih podataka, definicije koje će se koristiti i ažuriranje pravila o diseminaciji donose se u skladu s regulatornim postupkom s kontrolom iz članka 8. stavka 3. Te su mjere osmišljene za izmjenu elemenata ove Uredbe koji nisu ključni, inter alia, njihovom dopunom.
Članak 8.
Postupak
1.   Komisiji pomaže Odbor za statistički program osnovan Odlukom 89/382/EEZ, Euratom.
2.   Pri upućivanju na ovaj stavak primjenjuju se članci 5. i 7. Odluke 1999/468/EZ, uzimajući u obzir odredbe članka 8. te Odluke.
Razdoblje utvrđeno člankom 5. stavkom 6. Odluke 1999/468/EZ određuje se na tri mjeseca.
3.   Kad se upućuje na ovaj stavak, primjenjuju se članak 5.a stavci 1. do 4. i članak 7. Odluke 1999/468/EZ, uzimajući u obzir odredbe članka 8. te Odluke.
Članak 9.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Strasbourgu 25. travnja 2007.
Za Europski parlament
Predsjednik
H.-G. PÖTTERING
Za Vijeće
Predsjednik
G. GLOSER
(1)  SL C 309, 16.12.2006., str. 78.
(2)  Mišljenje Europskog parlamenta od 30. studenoga 2006. (još nije objavljeno u Službenom listu) i Odluka Vijeća od 22. ožujka 2007.
(3)  SL L 314, 13.10.2004., str. 8.
(4)  SL L 52, 22.2.1997., str. 1. Uredba kako je izmijenjena Uredbom (EZ) br. 1882/2003 Europskog parlamenta i Vijeća (SL L 284, 31.10.2003., str. 1.).
(5)  SL L 184, 17.7.1999., str. 23. Odluka kako je izmijenjena Odlukom 2006/512/EZ (SL L 200, 22.7.2006., str. 11.).
(6)  SL L 181, 28.6.1989., str. 47.
PRILOG I.
SREDIŠNJI SUSTAV ESSPROS-a
1.   Kvantitativni podaci po programu i po detaljnim davanjima
1.1.   Poslani podaci
Uz upućivanje na združenu klasifikaciju, poslanim podacima bit će obuhvaćeni:
1.1.1.   Izdaci
1.1.1.1.   Davanja u okviru socijalne zaštite klasificirane prema:
(a)
funkciji (koja odgovara svakom riziku ili potrebi);
i
(b)
za svaku funkciju s dvostrukom raščlambom: davanja u okviru socijalne zaštite bez provjere materijalnog stanja i davanja u okviru socijalne zaštite temeljene na provjeri materijalnog stanja te novčane davanja, (raščlamba prema periodičnim i jednokratnim davanjima), i davanja u naravi.
1.1.1.2.   Administrativni troškovi
1.1.1.3.   Transferi preusmjereni na druge programe
1.1.1.4.   Ostali izdaci
1.1.2.   Primici
1.1.2.1.   Socijalni doprinosi
1.1.2.2.   Državni opći doprinosi
1.1.2.3.   Transferi iz drugih programa
1.1.2.4.   Ostali primici
Obuhvaćeni podaci, (uz upućivanje na detaljnu klasifikaciju), bit će dostavljeni u skladu s regulatornim postupkom s kontrolom iz članka 8. stavka 3.
1.2.   Dostavljanje podataka
Statistički podaci će se dostavljati jednom godišnje. Podaci će se odnositi na kalendarsku godinu u skladu s nacionalnim praksama. Rok za slanje podataka za godinu N, zajedno s bilo kakvom revizijom prethodnih godina, je 30. lipnja godine N + 2.
1.3.   Diseminacija
Komisija, (Eurostat), će podatke o izdacima u socijalnoj zaštiti na razini cijelog programa za godinu N objaviti do 31. listopada godine N + 2. Komisija, (Eurostat), će istodobno diseminirati detaljne podatke po programu posebnim korisnicima (nacionalnim institucijama koje prikupljaju podatke ESSPROS-a, upravama Komisije i međunarodnim institucijama). Ti posebni korisnici će smjeti objaviti samo skupine programa.
2.   Kvalitativne informacije po programu i po detaljnim davanjima
2.1.   Obuhvaćen sadržaj
Za svaki program kvalitativne će informacije uključivati općenit opis programa, detaljan opis davanja i informacije o nedavnim promjenama i reformama.
2.2.   Dostavljanje podataka i ažuriranje kvalitativnih informacija
Godišnje ažuriranje cjelokupnog skupa kvalitativnih informacija koje su već dostavljene bit će ograničeno na promjene u sustavu socijalne zaštite i slat će se zajedno s kvantitativnim informacijama.
2.3.   Diseminacija
Komisija, (Eurostat), će diseminirati kvalitativne informacije na razini programa do 31. listopada godine N + 2.
PRILOG II.
MODUL ZA KORISNIKE MIROVINA
1.   Kategorije obuhvaćenih davanja
Ovaj modul obuhvaća podatke o korisnicima mirovina koji su definirani kao primatelji jedne ili više sljedećih periodičnih novčanih davanja programa socijalne zaštite:
(a)
invalidska mirovina;
(b)
prijevremena mirovina zbog smanjene sposobnosti za rad;
(c)
starosna mirovina;
(d)
prijevremena starosna mirovina;
(e)
djelomična mirovina;
(f)
obiteljska mirovina;
(g)
prijevremena mirovina zbog razloga na tržištu rada.
2.   Dostavljanje podataka
Statistički podaci će se dostavljati jednom godišnje. Podaci će biti postojeći podaci koji se odnose na kraj kalendarske godine. Rok za slanje podataka za godinu N je 31. svibnja godine N + 2, a podaci se raščlanjuju kako slijedi:
(a)
po programu socijalne zaštite;
(b)
po spolu za sve programe.
3.   Diseminacija
Komisija, (Eurostat), će podatke za sve programe za godinu N objaviti do 31. listopada godine N + 2. Komisija, (Eurostat), će istodobno diseminirati detaljne podatke po programu posebnim korisnicima (nacionalnim institucijama koje prikupljaju podatke Esspros-a, upravama Komisije i međunarodnim institucijama). Ti posebni korisnici će smjeti objaviti samo skupine programa.
Komisija, (Eurostat), će objaviti i diseminirati posebnim korisnicima, (nacionalnim institucijama koje prikupljaju podatke Esspros-a, upravama Komisije i međunarodnim institucijama), ukupne podatke za svih sedam kategorija za godinu N do 31. listopada godine N + 2.
PRILOG III.
PROBNO PRIKUPLJANJE PODATAKA O NETO DAVANJIMA U OKVIRU SOCIJALNE ZAŠTITE
1.   Obuhvaćen sadržaj
Ovo prikupljanje obuhvaća izračun „neto davanja u okviru socijalne zaštite”.
2.   Dostavljanje podataka
Odgovarajući udio poreza na osobni dohodak i socijalnih doprinosa koji se ubire od davanja u okviru socijalne zaštite za godinu 2005. mora biti naveden prema različitim vrstama novčanih davanja u okviru socijalne zaštite te po mogućnosti dalje razdijeljen po određenim skupinama homogeno oporezovanih programa. U težim slučajevima rezultati se mogu izvijestiti po odgovarajućim skupinama davanja, npr. po svih sedam kategorija mirovina navedenih u Prilogu II. ili po svim novčanim davanjima posebne funkcije. Fiskalne povlastice dostavit će se za svaku stavku posebno korištenjem metode izmaklog prihoda.

Summary:
Europski sustav integrirane statistike socijalne zaštite (ESSPROS)
Europski sustav integrirane statistike socijalne zaštite (ESSPROS)
 
SAŽETAK DOKUMENTA:
Uredba (EZ) br. 458/2007 o Europskom sustavu integrirane statistike socijalne zaštite (ESSPROS)
ČEMU SLUŽI OVA UREDBA?
Njome se uspostavlja Europski sustav integrirane statistike socijalne zaštite (ESSPROS). Taj sustav pruža zakonska pravila namijenjena poboljšanju korisnosti trenutačnog prikupljanja podataka u pogledu pravodobnosti, obuhvaćenosti i usporedivosti.
KLJUČNE TOČKE
Ovom se Uredbom uvodi Europski sustav integrirane statistike socijalne zaštite koji se naziva ESSPROS. On pruža:skup pravila koji se temelji na zajedničkim standardima, definicijama, klasifikacijama i računovodstvenim pravilima za prikupljanje statističkih podataka na usporedivoj osnovi u korist EU-a;rokove za slanje prikupljenih statističkih podataka.Statistički podaci koji se odnose na središnji sustav ESSPROS-a obuhvaćaju financijske tokove izdataka i primitaka u socijalnoj zaštiti (kvantitativni i kvalitativni podaci). Oni se odnose na različite programe socijalne zaštite.
Uz središnji sustav dodani su moduli koji obuhvaćaju dodatne statističke informacije o određenim aspektima socijalne zaštite.
Područje primjene sustava
ESSPROS obuhvaća statističke podatke o financijskim tokovima izdataka i primitaka u socijalnoj zaštiti.
Podaci se prikupljaju od 2008. godine kao referentnog razdoblja.
Modul za korisnike mirovina
Modul za korisnike mirovina dodan je središnjem sustavu 2008. godine koja se smatra referentnim razdobljem.
Dodatni moduli
S ciljem uvođenja modula za neto davanja u okviru socijalne zaštite*, probno prikupljanje podataka za godinu 2005. trebalo je provesti u svim zemljama EU-a do kraja 2008.
Na temelju sinteze tih nacionalnih probnih prikupljanja podataka donesena je odluka o uvođenju tog modula i početku cjelovitog prikupljanja podataka, ali ne prije 2010.
Izvori podataka
Statistički podaci moraju se temeljiti na registrima i drugim administrativnim izvorima, istraživanjima i procjenama prema njihovoj raspoloživosti u zemljama EU-a i u skladu s nacionalnim pravom i praksama.
Aranžmani za provedbu
Europska komisija donijela je posebne propise za provedbu Uredbe o ESPROSS-u. Oni se odnose na:formate za slanje, rezultate koje treba poslati i kriterije za mjerenje kvalitete za ESSPROS-ov središnji sustav i modul za korisnike mirovina (Uredba (EZ) br. 1322/2007) i za modul za neto davanja u okviru socijalne zaštite (Uredba (EU) br. 110/2011);definicije, detaljne klasifikacije i ažuriranje pravila o diseminaciji za ESSPROS-ov središnji sustav i modul za korisnike mirovina (Uredba (EZ) br. 10/2008);početak cjelovitog prikupljanja podataka za ESSPROS-ov modul za neto davanja u okviru socijalne zaštite (Uredba (EU) br. 263/2011).
OTKAD SE OVA UREDBA PRIMJENJUJE?
Primjenjuje se od 20. svibnja 2007.
POZADINA
Za više informacija vidjeti:Europski sustav integrirane statistike socijalne zaštite (Eurostat).
KLJUČNI POJMOVI
Davanja u okviru socijalne zaštite: transferi, u novcu ili u naravi, od strane programa socijalne zaštite kućanstvima i pojedincima za uklanjanje jednog ili više opterećenja rizicima ili potrebama kao što su:bolest i/ili zdravstvena skrb;invaliditet;starost;nezaposlenost;stanovanje isocijalna isključenost.Neto davanja u okviru socijalne zaštite uzimaju u obzir vrijednost davanja bez poreza i socijalnih doprinosa koje je platio primatelj davanja.
GLAVNI DOKUMENT
Uredba (EZ) br. 458/2007 Europskog parlamenta i Vijeća od 25. travnja 2007. o Europskom sustavu integrirane statistike socijalne zaštite (ESSPROS) (SL L 113, 30.4.2007., str. 3.–8.)
VEZANI DOKUMENTI
Uredba Komisije (EU) br. 263/2011 od 17. ožujka 2011. o provedbi Uredbe (EZ) br. 458/2007 Europskog parlamenta i Vijeća o Europskom sustavu integrirane statistike socijalne zaštite (ESSPROS) u odnosu na početak cjelovitog prikupljanja podataka za ESSPROS-ov modul za neto davanja u okviru socijalne zaštite (SL L 71, 18.3.2011., str. 4.–8.)
Uredba Komisije (EU) br. 110/2011 od 8. veljače 2011. o provedbi Uredbe (EZ) br. 458/2007 Europskog parlamenta i Vijeća o Europskom sustavu integrirane statistike socijalne zaštite (ESSPROS) u odnosu na odgovarajuće formate za slanje podataka, rezultatima koje treba poslati i kriterijima za mjerenje kvalitete za ESSPROS-ov modul za neto davanja u okviru socijalne zaštite (SL L 34, 9.2.2011., str 29.–32.)
Uredba Komisije (EZ) br. 10/2008 od 8. siječnja 2008. o provedbi Uredbe (EZ) br. 458/2007 Europskog parlamenta i Vijeća o Europskom sustavu integrirane statistike socijalne zaštite (ESSPROS) u vezi s definicijama, detaljnim klasifikacijama i pravilima za diseminaciju za središnji sustav ESSPROS-a i modul za korisnike mirovina (SL L 5, 9.1.2008., str. 3.–12.)
Uredba Komisije (EZ) br. 1322/2007 od 12. studenoga 2007. o provedbi Uredbe (EZ) br. 458/2007 Europskog parlamenta i Vijeća o Europskom sustavu integrirane statistike socijalne zaštite (ESSPROS) u odnosu na odgovarajuće formate za slanje, rezultata koji se šalju te kriterija za mjerenje kvalitete u odnosu na osnovni sustav ESSPROS-a i modul korisnika mirovina (SL L 294, 13.11.2007., str. 5.–10.)
Posljednje ažuriranje 19.04.2018